हमरा जुनि करिहेँ याद सखी,
हम तऽ किछु कालक संगी छी ।
 जीवनक जँ राह अनन्त कही,
हम क्षण भरि केर बस संगी छी । ।
 आइ एहि आङ्गन, आइ ओहि आङ्गन ।
 हम एहि कानन सँ ओहि कानन ।
 नञि अता - पता हम्मर किछुओ,
हम मुक्त गगन केर पंछी छी ।
 हमरा जुनि करिहेँ याद सखी,
हम तऽ किछु कालक संगी छी । ।
 जिनगी मे बहुतहु भेंट होयत ।
 बहुतो संगी सभ छुटि जायत ।
 एक जायत तऽ दोसर आओत,
अछि जीवन तऽ बहुरंगी ई ।
 हमरा जुनि करिहेँ याद सखी,
हम तऽ किछु कालक संगी छी । ।
 एक क्षण जञो हो मधुमय बसन्त ।
 दोसर सम्भव पतझड़ - हेमन्त ।
 थिक समय-समय केर फेर सखी,
हम मित्र, बनल प्रतिद्वन्दी छी ।
 हमरा जुनि करिहेँ याद सखी,
हम तऽ किछु कालक संगी छी । ।
 "विदेह" पाक्षिक मैथिली इ - पत्रिका, वर्ष -५, मास -५१ , अंक -१०२ , १५ मार्च २०१२ मे "स्तम्भ ३॰७" मे प्रकाशित । 